Austin Roberts-voëlreservaat - Wikipedia
Die Austin Roberts-voëlreservaat in Pretoria is vernoem na Austin Roberts, 'n bekende Suid-Afrikaanse dierkundige en ornitoloog. Roberts is in 1883 in Pretoria gebore en het in Potchefstroom grootgeword as die seun van 'n predikant.
Austin Roberts-voëlreservaat, dam en skuiling
Naaste dorp in Pretoria
Koördinate: 25°46′13″S 28°13′40″O﻿ / ﻿25.77028°S 28.22778°O﻿ / -25.77028; 28.22778Koördinate: 25°46′13″S 28°13′40″O﻿ / ﻿25.77028°S 28.22778°O﻿ / -25.77028; 28.22778
Oppervlak 18 ha
Webblad Austin Roberts-voëlreservaat
Hierdie 11.8 ha voëlreservaat is deur die destydse burgemeester van Pretoria, mnr. W.J. Seymore op 27 Oktober 1956 geopen, en amptelik as 'n natuuuureservaat geproklameer op 26 Februarie 1958.
Diorama by die besoekersingang na die Austin Roberts-voëlreservaat wat sekere soogdier- en voëlspesies uitbeeld.
Toegang tot die voëlskuiling is gratis en kan in die somer van 6:00 tot 18:00 besoek word. Dit is aan die noordelike grens van die reservaat by 'n klein uitstalruimte geleë. Begeleide staptogte kan teen 'n fooi van R55 per persoon vir groepe van tot 12 mense gereël word. Die reservaat is vanweë sy ontspannings- en opvoedkundige waarde as 'n provinsiale erfenisterrein verklaar.
Die dam het ontstaan nadat 'n voormalige kleigroef by die samevloeiing van Walker- en Argospruite met water gevul is. Eksotiese bome is om die dam geplant. Nege klein standhoudende damme met vleiland is geskep, sommige met kunsmatige eilande, om watervoëls en -diere te akkommodeer. Die natuurlike veldtipe in die reservaat is gemengde bosveld.
'n Kleinwitreier naby die voëlskuiling.
Meer as 170 inheemse voëlspesies is al hier opgemerk, maar sommige het as gevolg van verstedeliking en ander faktore reeds die gebied verlaat. Van die inwonende of besoekende sangvoëls sluit in: dikbekwewer, rooivink, kleinrietsanger, Kaapse vleisanger en Kaapse rietsanger. Van die reiers wat hier voorkom is: gewone nagreier, kleinrietreier, groenrugreier, rooireier, swartreier en kleinwitreier. Van die ander algemene watervoëls wat hier voorkom is: bleshoender, fluiteend, kolgans, nonnetjie-eend, teeleend en bruineend. Bloukraanvoëls en mahems is in die reservaat losgelaat en 'n paar eksotiese eendspesies is ook teenwoordig.
Ingang na die voëlskuiling.
↑ "Austin Roberts Memorial Bird Sanctuary". www.tshwane.gov.za. Besoek op 21 Junie 2014.
↑ "Austin Roberts Memorial Bird Sanctuary". www.southafricaexplorer.co.za. Besoek op 21 Junie 2014.
↑ Suid-Afrikaanse Erfenishulpbronagentskap – Item: 29901, URL besoek op 21 Junie 2014
↑ 4,0 4,1 "Austin Roberts Bird Sanctuary Pretoria". Gauteng tourist attractions. sa-venues.com. Besoek op 1 Desember 2013.
Wikimedia Commons het meer media in die kategorie Austin Roberts-voëlreservaat.
Ontsluit van "https://af.wikipedia.org/w/index.php?title=Austin_Roberts-voëlreservaat&oldid=1614298"
Last edited on 18 November 2017, at 12:52